René Christensen (DF), 2009-02-05:
Forældrepålæg og indførelse af ungepålæg er en del af overskriften.
Men hvad er det egentlig, vi skal debattere?
Jeg vil vælge at kalde det forventninger til en aftale mellem mennesker.
Det drejer sig om aftaler, som er vigtige, for at børn og unge fremadrettet kan udvikle sig og blive en del af samfundet.
Her er ikke tale om urealistiske forventninger, i forhold til hvad forældrene eller barnet skal klare, men det er tydeligt, at der er forventninger til de aftaler, der indgås med forældrene.
Holdes aftalerne ikke, vil der være en konsekvens.
Man kan selvfølgelig så stille spørgsmålet, om vi som samfund vil straffe eller vi vil hjælpe familierne og deres unge.
Jeg kan kun sige, at vi selvfølgelig ønsker at hjælpe.
Hvordan hjælper vi så de unge og deres familier?
Det gør vi ved at tage familierne alvorligt, vise interesse, udrede, hvor familierne har ressourcer og positive holdepunkter, og selvfølgelig også, hvor de ikke har det.
Der skal fokuseres på det, som familierne er gode til, men samtidig skal der sættes nye mål i en positiv retning for at udvikle familien.
Det kan være små ting, men som måske for den enkelte familie er et stort bjerg at komme over.
Derfor er der heller ikke i forslaget opstillet noget, som en familie skal kunne.
Jeg læste her den anden dag en artikel i avisen om mangel på folkeskolelærere.
Artiklens forfatter deltog også i undervisningen og oplevede selvfølgelig også sproget i klassen.
Efter timen sagde læreren: Der er nogle ting her, man godt må sige, som man måske ikke kan sige på andre skoler, men vi kender eleverne, og de kender os, og de ved, hvor grænsen går.
Men er det måden?
Skal vi holde op med at interessere os for de unge, og skal de have lov til at sejle i deres egen sø?
Nej, det skal de ikke.
Vi skal da stille krav og sætte grænser for de unge, som har behov for det.
Det er da det, man gør, når man er interesseret i andre mennesker.
Ligegyldighed og mangel på interesse fremmer ikke forståelsen og respekten mellem mennesker.
Det, der lægges op til her, er for forældrenes vedkommende, at de igen får interesse for deres børn.
De har måske givet op, men forældre skal interessere sig for deres børns liv.
De har retten og pligten til det.
De opgaver, der pålægges forældrene, er pålæg, der er realistiske for forældrene at efterleve, og skal selvfølgelig gives ud fra en faglig vurdering.
Det er også vigtigt at sige, at afgørelsen om manglende efterlevelse af et forældrepålæg forudsætter, at der foreligger klare aftaler og informationer, så ingen er i tvivl om, hvad indholdet er.
Ligeledes er det vigtigt at påpege, at stop for udbetaling af børnefamilieydelse kun sker for et kvartal ad gangen.
Jeg skal understrege, at det bestemt ikke for os er noget mål, at så mange som muligt bliver trukket i tilskuddet.
Forældrepålægget bliver nu med dette lovforslag en »skal«-ordning.
Nu skal forældrene tage et medansvar for deres store børn, og vi håber, at det bliver endnu et værktøj til socialrådgiverne.
Vi har selvfølgelig læst de mange høringssvar, der i forbindelse med lovforslaget er kommet, og ud fra de svar må jeg sige, at socialrådgiverne stadig har meget stor faglig kompetence og mange styringsmuligheder.
Der er ligeledes forslag om ungepålæg for de 12-17-årige.
Det kan være et pålæg om at tage imod en kontaktperson eller deltage i et relevant behandlingsforløb.
Der er ikke den samme konsekvens som ved forældrepålægget, men der gennemføres dog et projekt i en politikreds, hvor politiet kan hente den unge, hvis den unge ikke møder op.
Mange at handlepligterne vil være en del af en større plan for den unge, som har brug for en struktureret og overskuelig hverdag.
Handleplanerne udarbejdes i samarbejde med den unge og forældrene.
Dansk Folkeparti ser frem til, at socialrådgiverne bruger dette redskab, så forældrene og deres børn får den opfattelse, at det ikke er ligegyldigt, hvad de foretager sig.
Jeg har ikke kunnet se, hvornår vi skal evaluere, men jeg går stærkt ud fra, at vi skal evaluere, hvilket jeg også vil spørge ind til.
Igen vil jeg gerne slå fast, at vi vil hjælpe, men nogle gange er det nødvendigt at sætte lidt vægt bag de aftaler, der indgås i et forløb.